Nach vyyle verschiidene Broobelokal in dr Vergangehait, hän mir 1994  d' Meeglichkait bekoo im ehemoolige Rest. Transit im Estrich e  Broobelokal yyzrichte. Ainzigi Bedingig: mir mien en sälber ruume und  umbaue. So isch während mehrere Wuche gsägt, ghämmeret und  gschruubt worde, bis mir im August  1994 s' erschte Mool in unserem  aigene Estrich hän könne broobe.  Siibe Joor lang sin mir woorschyynlig die ainzigi Gugge gsy, wo im  ene Estrich broobt het. Mir hän tolli Feschtli gfyyrt deert oobe und au  mänggi Krise mitenand überwunde. Im 2001 het denn aber dr Pächter  gwäggslet. Im Parterre isch e Bunny House igrichtet worde und mir hän  uns wohl oder über e neui Blyybi miesse sueche. Sit im Novämber 2001 sin  mir jetzt bi de Haanedropfer und fühle uns dört sehr wohl.